Imtella' April 29, 2021 - Aġġornata 29 Ta' April, 2021 5:28pm It-tranżizzjoni għall-istabbiltà fil-Libja u l-immigrazzjoni kienu fiċ-ċentru ta' taħditiet bilaterali bejn Malta u Franza, waqt it-tieni laqgħa bejn il-Ministru tal-Affarijiet Barranin taż-żewġ pajjiżi, Evarist Bartolo u Jean-Yves Le Drian, f'inqas minn sena. Wara l-laqgħa, il-Ministru Bartolo aċċenna kif iż-żewġ naħat qablu li l-istabbiltà fil-Libja hija kruċjali mhux biss għax tikkontribwixxi għal reġjun Mediterranju b'saħħtu, iżda anki għax il-pajjiż iservi bħala l-punt ta' tluq għall-eluf ta' immigranti li kull sena jispiċċaw interċettati fil-pajjiżi tan-nofsinhar tal-Mediterran. Huwa radd ħajr lil Franza minħabba li qal kienet it-tieni l-ikbar pajjiż li kkontribwixxa għar-rilokazzjoni tal-immigranti minn Malta, billi ħa 748 immigrant bejn l-2005 u l-2021. Sostna li s-sitwazzjoni m'hijiex riżolta, biż-żewġ pajjiżi jiddiskutu fid-dettal il-patt tal-Kummissjoni Ewropea dwar l-immigrazzjoni, li qal fost oħrajn hemm nuqqas ta' qbil dwar il-mod kif qed ikunu interpretati u mqassma r-rilokazzjonijiet. Il-Ministru tal-Affarijiet Barranin Franċiż Le Drian qal li għandha tinstab soluzzjoni prattika għall-immigrazzjoni illegali, b'soluzzjoni Ewropea li ma tħallix iżjed lok għall-abbużi fil-fażijiet kollha tal-proċess, fosthom analiżi tal-kaġuni li qed jikkontrobwixxu għas-sorsi tat-tluq fil-pajjiżi Afrikani. Dwar il-qagħda fil-Libja, huwa qal li l-Ewropej iridu jitkellmu b'leħen wieħed biex jgħinu lil-Libjani biex jiksbu l-indipendenza tagħhom wara għaxar snin ikkalpestati minn rivoluzzjoni u ġlied intern. Iż-żjara ta' Le Drian issoktat b'taħditiet formali mal-President George Vella fil-palazz ta' Sant' Anton.